POLIISI e Kajjansi ekutte n’eggalira omuwala alumiriza Bishop Patrick Makumbi okumusobyako n’amufunyisa olubuto n’aluggyamu.
Makumbi ye nnannyini kkanisa ya Gospel Healing Centre e Lweza. Nnyina w’omuwala Peace Nanangwe naye aggaliddwa nga kigambibwa nti baawaayiriza omusumba.
Peace Nanangwe n'omwana we ow'emyaka 14, okukwatibwa kiddiridde okuggula omusango ku Makumbi mu June 2016.
Omuwala baamala kumutwala Mulago nga kigambibwa nti yali avaamu omusaayi n’ategeeza abasawo e Mulago nga Makumbi bwe yamusobyako kyokka bwe yafuna olubuto n'alumuggyamu ekyavaako okusigala ng'avaamu omusaayi.
Nanangwe agamba nti abasawo e Mulago be baabawa amagezi baggule omusango ku Makumbi nabo ne baguggulawo ku fayiro SD Ref: 13/18/06/2016 ku poliisi y'e Mulago.
Oluvannyuma omusango gwaweerezebwa ku poliisi y'e Kajjansi, Makumbi gy'abeera. Oluvannyuma lwa poliisi okunoonyereza, yaweereza fayiro ew'omuwaabi wa Gavumenti ku kkooti e Kajjansi Salpher Ogwang eyalagidde poliisi okuggalira Nanangwe n'omwana we olw'okwogera obulimba.
Omuwaabi wa Gavumenti yakubye ebituli mu sitamimenti y'omwana nga yasooka kugamba nti Makumbi yamukozesa talina kondomu ekyavaako okufuna olubuto.
Kyokka bwe baddamu okumukozesa sitatimenti yagamba nti Makumbi yakozeza kondomu. Kyokka bino maama w’omuwala abiwakanya ng’agamba nti ensonga zaabwe baazoogera bulungi, wabula abaserikale abaabaggyako sitatimenti baawandiika bye baayagala.
Kigambibwa nti ebbaluwa z'abasawo zaalaze nti omwana tavangamu lubuto. Ate poliisi bwe yatwala omuwala abalage ennyumba mwe baamusobezaako yabalaga mayumba omutali bantu.
Bino okubaawo maama w’omwana yabadde amaze okwemulugunya nti poliisi ng’eri ne Gilbert Arinatwe yagenda awaka n’eggyawo omwana nga ye nnyina taliiwo n’emutwala gy’atamanyi.
Omuwala yali asabye abaserikale bamutwale ku kkanisa ya Makumbi e Kajjansi w’alumiriza nti we baamuggya okumutwala mu nju mwe baamusobezaako.
Okuva ku kkanisa asobola bulungi okulaga enju eyo, kyokka ku kkanisa tebaamutwalayo, wabula poliisi yamutwala mu bitundu by’e Bwebajja gy’atamanyi.
Omwogezi wa poliisi Emiliano Kayima yagambye nti omuwala yakeberwa emirundi esatu ng'enkwaso tezikwatagana na za Makumbi.
Ku ky'okukwata nnyina yagambye nti yawa poliisi amawulire agawubisa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn